
Līvānos diskutēs par tiesībām dzīvot un veidot nākotni Latvijas laukos

Kā Latvijā īstenot Eiropas Komisijas iniciatīvas “Tiesības palikt: tavs reģions, tava nākotne” principu, nodrošinot iespējas dzīvot, strādāt un attīstīt uzņēmējdarbību savā reģionā? Par to 30. oktobrī Līvānos diskutēs lauku telpas forumā “Tiesības dzīvot tur, kur es vēlos”, ko organizē Latvijas Lauku konsultāciju un izglītības centrs (LLKC) sadarbībā ar Latvijas Universitāti (LU). Forums aktualizēs lauku attīstības nozīmi un tās lomu Latvijas apdzīvotības, drošības un izaugsmes stiprināšanā.
Iedzīvotāju skaita samazināšanās, jauniešu aizplūšana un nevienlīdzīga pakalpojumu pieejamība ir izaicinājumi, kas ietekmē Latvijas lauku nākotni. Vienlaikus laukos ir ievērojams attīstības potenciāls – uzņēmīgi cilvēki, vietējie resursi un spēcīgas kopienas. Būtiskākais jautājums ir, kā radīt apstākļus, lai cilvēki vēlētos laukos palikt, atgriezties vai pārcelties uz dzīvi un varētu tur pilnvērtīgi strādāt, attīstīt uzņēmējdarbību un veidot ģimeni.
Šie jautājumi sasaucas ar Eiropas Komisijas iniciatīvu “Tiesības palikt: tavs reģions, tava nākotne” (Right to Stay – Your Region, Your Future), kuras pamatā ir princips, ka cilvēkiem jābūt reālām iespējām dzīvot un veidot nākotni savā izvēlētajā reģionā. Latvijai tas ir īpaši nozīmīgi, jo apdzīvota un ekonomiski aktīva lauku telpa ir ne tikai reģionālās attīstības, bet arī valsts drošības, noturības un ilgtspējas jautājums.
Trīs diskusijas – no cilvēku pieredzes līdz valsts skatījumam
Foruma centrā būs trīs savstarpēji saistītas diskusijas, kurās lauku attīstības jautājumi tiks aplūkoti no atšķirīgiem skatpunktiem – cilvēku personīgās pieredzes, lauku organizāciju redzējuma un valsts politikas veidotāju skatījuma.
Pirmajā diskusijā “Kas dod cilvēkiem iespēju palikt un attīstīties?” pieredzē dalīsies dažādu nozaru uzņēmēji un lauku entuziasti, kuri izvēlējušies dzīvot un strādāt Latvijas laukos. Viņu pieredze ļaus labāk izprast, kas motivē cilvēkus palikt vai atgriezties reģionos, kādas iespējas sniedz lauku vide un ar kādiem izaicinājumiem nākas saskarties.
Otrajā diskusijā “Kas nepieciešams, lai cilvēki izvēlētos dzīvi Latvijas laukos?” lauksaimnieku, lauku kopienu, vietējo rīcības grupu un jauniešu pārstāvji dalīsies redzējumā par priekšnosacījumiem, kas nepieciešami dzīvotspējīgai lauku telpai. Uzmanības centrā būs cilvēku vajadzības, pakalpojumu pieejamība, uzņēmējdarbības iespējas un kopienu loma lauku attīstībā.
Trešajā diskusijā “Kā izmantot Latvijas lauku potenciālu?” valsts pārvaldes un pašvaldību pārstāvji pievērsīsies lauku attīstības jautājumiem no valsts politikas un ilgtermiņa attīstības skatpunkta. Tiks apspriesta lauku teritoriju nozīme Latvijas kopējā attīstībā, dažādu nozaru politiku savstarpējā saistība un iespējas stiprināt lauku dzīvotspēju.
Foruma diskusijas papildinās ekspertu skatījums uz Latvijas lauku attīstības potenciālu, demogrāfiskajiem izaicinājumiem un cilvēku dzīvesvietas izvēli ietekmējošajiem faktoriem. LLKC praktiskās pieredzes un Latvijas Universitātes akadēmiskā skatījuma apvienošana ļaus uz lauku nākotni paraudzīties plašāk – sasaistot cilvēku ikdienas vajadzības ar Latvijas ilgtermiņa attīstības jautājumiem. 
Pēdējos gados esam aizsākuši virzīt jautājumus, kas ir svarīgi mums visiem – ikvienam Latvijas iedzīvotājam. Izaicinājumu ir daudz, taču ticam, ka skaidri mērķi, drosme rīkoties un īstie cilvēki ļaus mums kopīgi veidot tādu Latviju, kurā gribas dzīvot, palikt un atgriezties. Latvijas lauki nav problēma, kas jāatrisina. Tā ir dzīva ekosistēma, kas jāveido un jāattīsta. Katrs – zemnieks, uzņēmējs, skolotājs, politiķis, ierēdnis un iedzīvotājs – ir šīs nākotnes līdzautors. Sāksim veidot jau šodien – lai pēc divdesmit gadiem mūsu bērni un mazbērni varētu teikt: “Paldies, ka iesākāt.”
Forums norisināsies 2026. gada 30. oktobrī, plkst. 11.00–16.30, Līvānu novada Kultūras un tūrisma centrā, Valsts Kopējās lauksaimniecības politikas (KLP) tīkla pasākuma ietvaros.
Dalība forumā ir bez maksas, bet nepieciešama reģistrēšanās: https://www.mittoevents.com/tiesibas-dzivot-30-10 

Plašākai informācijai:

